সিলেটের মেয়র আরিফুল হক চৌধুরীর সভাপতিত্বে জাতীয় ঐক্যফ্রন্টের উদ্যোগে আয়োজিত জনসভায় প্রধান বক্তা ছিলেন বিএনপির মহাসচিব মির্জা ফখরুল ইসলাম আলমগীর। মির্জা ফখরুল তফসিল ঘোষণার আগে খালেদা জিয়ার মুক্তি দাবি করে বলেন, সিলেটবাসী অনেক ইতিহাসের জন্ম দিয়েছে। আজ আরেকটি ইতিহাসের জন্ম হলো- গণতন্ত্র পুনরুদ্ধারে আন্দোলনের ইতিহাস। খালেদা জিয়াকে গণতন্ত্রের মাতা হিসেবে উল্লেখ করে তিনি বলেন, আমাদের নেত্রীকে মুক্ত করতে হবে। ফিরিয়ে আনতে হবে ভোটের অধিকার। বাংলাদেশকে কল্যাণধর্মী রাষ্ট্র হিসেবে গড়ে তোলার প্রত্যয় ব্যক্ত করে তিনি বলেন, আমাদের লক্ষ্য মানুষের অধিকার ফিরিয়ে আনা। তিনি বলেন, সরকারের শত বাধা, প্রতিবন্ধকতার পরও সিলেটের মানুষ ছুটে এসেছে। তারা প্রমাণ করেছে, শান্তিপূর্ণ আন্দোলনের মাধ্যমেই গণতান্ত্রিক অধিকার ফিরিয়ে আনা সম্ভব।